《暮春游火星岩同尹瞻联句》
宋代·柳拱辰

千里熙醇政，灵岩喜访寻。
登临云拥座，穿径筍成林。
乐逐天风远，尘随宿雾沈。
绮罗红作队，冠盖绿交阴。
下顾关河小，寒知洞壑深。
松枯存旧节，花老见初心。
旌棨岚光润，罇罍野气侵。
朋游敦雅契，吏隐共知音。
□愧翁归拙，难攀子厚吟。
城楼传晚角，绮陌骑駸駸。

作者简介：柳拱辰，字昭昭，武陵（今湖南常德）人。仁宗天圣八年（一○三○）进士。通判鄂、岳州。至和二年（一○五五），以尚书职方员外郎知永州。事见清同治《武陵县志》卷三五。